

Арал индустриалды-техникалық колледжі

Канатова Перизат Абжамиевна

Қазақ тілі мен әдебиеті пәнінің оқытушысы

**Менің сүйікті мамандығым және инновациялық әдіс-тәсілдерім...**

«Сен де бір кірпіш дүниеге, кетігін тап та бар қалан!» деген халқымыздың ұлы ақыны Абай Құнанбаевтың сөзімен бұл өмірбаяндық эссемді бастағым келіп отыр. Әрбір адам дүниеге келгеннен кейін өз орнын табуға тырысады. Өседі, көреді, тәрбие, білім алады, таңдаған мамандықтары бойынша қызмет атқарады. Менің мұғалім болуыма себепкер әрине дәл осы мамандық иелері еді. Өйткені, бұл - оқушыларға оқыта, үйрете жүріп, үйренуге, оқуға, білім әлеміңдегі өрісіңді кеңейтуге жол ашатын мамандық.

2006 жылы М.Х. Дулати атындағы Тараз Мемлекеттік университеті, Әлем тілдері және әдебиеті факультеті, қазақ тілі мен әдебиеті мамандығым бойынша «қызыл дипломмен» тәмамдадым. Бұл университетте өте білімді, мықты профессорлар, кандиттар, филологтар дәріс оқыды. Соның ішінде филология ғылымдарының докторы, профессор Мекемтас Мырзахметұлының дәрістері ерекше өтетін. Ол енді бөлек әңгіме.... Осы жылдан бастап, сүйікті мамандығым бойынша қызмет жолым, алар асу мен бағындырар белестерімді мақсат етіп қойған жолым басталды. Алғашқы қызметім Абай атындағы Жамбыл гуманитарлық колледжінен бастау алды. Алғашында әрине, университетті жаңа бітірген жас маманда қорқыныш сезім болады. Сол сезімді менде бастан кешірдім, қалай бастаймын? неден бастаймын? сан түрлі сұрақтарға жауап іздеу керек болды. Бірақ маған осы жолда дұрыс бағыт бере отырып, көптеген тәжірибелерімен бөліскен тәлімгерім Райхан Абдуалиқызына, «Жаңа инновациялық технологиялар бөлімі» жөніндегі директордың орынбасары Тұрғанай Мейірманқұлқызына алғысым шексіз. Осы білім ордасындағы алғашқы жетістігім, «Колледждің ең үздік жас маман» байқауында ІІ орынды «Озық ойлы жас маман» номинациясымен жеңіп алдым. Бұл байқаудан кейін өзіме деген сенімділік арта түсті. Алдымдағы студенттерді сабаққа қызықтыру үшін, таңдаған мамандықтарының қыр-cырын үйрету үшін түрлі инновациялық тәсілдер бойынша тәжірибе жинақтап, іздену керектігін түсіндім. Ең алғашқы ашық сабағымның тақырыбы «Сөз құрамы. Түбір морфема және қосымша морфема» еді. Алғаш рет LCD проекторы арқылы өткен сабағымда сұрақ жауап, топтастыру, салыстыру, түсіндірме, венндиаграммасы әдістерін пайдаланып, 90 минуттік сабағым өз дәрежесінде «өте жақсы» деген бағада өтті. Барлық сабақтарда студенттердің тақырыпты жан жақты түсінуіне, теорияда алған білімдерін практикада қолдана білуіне, түрлі инновациялық әдіс-тәсілдерді пайдалану арқылы сабаққа қызығушылығын арттыруға тырыстым.

2007 жылы тұрмыс құруыма байланысты Қызылорда облысы Арал ауданына қоныс аудардым. 2008 жылы Арал индустриалды-техникалық колледжіне жұмысқа орналастым. Міне, 90 жылдық тарихы бар осы білім ордасында сүйікті мамандығым бойынша жетістіктерімнің жалғасы басталды. Ең үлкен жетістік әрине, саналы ұрпақ тәрбиелеу, білімді де білікті маман дайындау. Осы жолда бар күш-жігерімді аямауға бел будым.

ХХІ ғасыр – білімділер ғасыры болғандықтан, бүгінгі таңда заманына сай зерделі, ой-өрісі жоғары, жан-жақты дамыған жеке тұлғаны қалыптастырып тәрбиелеу мемлекеттің ең маңызды стратегиясы ретінде мұғалімдер қауымына жүктеп отыр. Сабақтың қызықты әрі сапалы өтуі оқытушының үнемі іздену, ұтымды әдіс-тәсілдерді қолдану, оқыту әдістемесін жаңартып отыруына байланысты. Менің де оқытушы ретінде алдыма қойған мақсатым – студенттерге ұлттық педагогикалық тәрбие мен білім берумен қатар олардың шығармашылық қабілеттерін арттыру. Сол себепті сабақты идеялық жағынан ғылыми негізді өмірмен байланысты ұйымдастырып, оқушының қызығуын, білім құмарлығын таныту, әр сабақта оқушыларды ойлануға, өздігігінен ізденіс жасауға баулып, ойын ауызша, жазбаша жинақтап баяндай білуге, мәдениетті сөйлеуге үйрету арқылы дағдыландыру – әрбір ұстаздың абыройлы борышы. «Сын тұрғысынан ойлауды оқу мен жазу арқылы дамыту» бағдарламасының стратегияларын пайдалана отырып мен көп жетістіктерге жеттім. Мысалы, топтық жұмысты ұйымдастыру арқылы ұйымшылдықа, ауызбіршілікке үйреттім; топтастыру, кластер, венндиаграмма, Sinkuein әдістерін пайдалану арқылы өз ойларын тақырып бойынша анық жеткізе білуге; сергіту сәті, рефлексия кезеңдері арқылы сабаққа деген көзқарастары мен қызығушылығын оята білдім. Ең бастысы – оқушылардың сабаққа деген қызығушылығы артып, олардың бір-бірімен пікір таластырып ашық сөйлеу, еркін сөйлеу дағдылары қалыптаса бастады. Өздеріне сенімсіздік білдіріп, бұйығы отыратын оқушылар өз ойларын аз да болса жүйелеп, еркін айта бастады. Сонымен қатар, модульдік оқыту технологиясын сабағымда қолдану білімді демократияландыруға, ізгілендіруге, оқыту сапасын арттыруға ықпал етті. Осындай күтілетін нәтижеге байланысты бір сабағымнан мысал келтірейін: «М.Дулатов өмірі мен шығармашылығы» тақырыбында аталған технологияның «қарлы кесек» ойыны бойынша сабағымды өткіздім. 45 минутта жазушының өмірі мен шығармаларын таныстыру мүмкін емес, бірақ бұл ойынның шарты арқылы уақыт  үнемделеді, сабақтың  сапасы  көтеріледі. оқу  әдісі  мен  құралдарын  таңдауға  мүмкіндік  туады. Оқушылардың  белсенділігі   мен  қызығушылығы  артады, сондықтан  оқу үлгерімі  көтеріледі. Ұстаздың басты абыройы – шәкірттер жетістігі. Менің студенттерім аудандық олимпиадаларға, облыстық, республикалық сайыстарға қатысып, білімділігі және шығармашылығымен ерекше көзге түсе білген.

Тәжірибелеріммен бөлісу мақсатында жаңа инновациялық әдіс-тәсілдер енгізілген сабақ жоспарларым, мақалаларым Республикалық «Қазақ тілі мен әдебиеті» журналында, аудандық, облыстық баспасөз беттерінде жарияланып келеді. 2015 жылы «Оқытудың жаңа әдіс-тәсілдері» оқу әдістемелік көмекші құралым жарық көрді. 2020 жылы «Практикалық қазақ тілі. Үйірме жұмысы» оқу бағдарламам жарыққа шықты.

Қазір әлем соңғы жүз жыл ішінде болмаған аса күрделі дағдарысты бастан өткеріп жатыр. Пандемия салдары барлық салаға әсер етті, соның ішінде білім саласына. Онлайн форматқа көшу мұғалімдер мен оқушыларға оңай тиген жоқ. Бұл жұмыстың тәсілі мен мазмұнын түбегейлі өзгертті. Студенттердің сапалы білім алуы үшін видео сабақтар түсірдім, түрлі білім беру онлайн платформасында жұмыс жасауды да үйрендік. Әрине, бұл уақытша дағдарыс деп үміттенейік. Оқушылардың сапалы білім алуы үшін Үкімет барлық жағдайды жасайды деп ойлаймын.

Өмірбаяндық эссемді қорытындылай келе, бүгінгі адамзат дамуы білім деңгейінің жоғарылығымен өлшенеді. Ендеше жаңару жолына түскен еліміздің әрбір оқытушысы жаңа оқыту технологиясын құруы мен оны батыл енгізуі қоғамымыздың ілгері дамуына үлес болып қосылмақ.